By Salihu Makera da rahoton VOA | Publish Date: Jun 22 2018 2:00AM
Mahaifiyar Shugaban kungiyar Boko Haram Abubakar Shekau mai suna Falmata Abubakar ta tattauna da gidan rediyon Muryar Amurka inda ta bayyana cewa ta yi shekara 15 ba ta gan shi ba, kuma ta ce ba ta sani ba ko dan nata yana raye.
Matar wadda ta ce ita ce mahaifiyar Abubakar Shekau, shugaban kungiyar ’yan ta’adda ta Boko Haram ta yi hirarta ta farko da wakiliyar Muryar Amurka Chika Oduah ce wadda ta tafi kauyen Shekau da ke Jihar Yobe, a Arewa maso Gabashin Najeriya. Shugaban Boko Haram din yana amfani da sunan kauyensu na Shekau a cikin sunansa. A wannan tattaunawa ta musamman mahaifiyar tasa ta ce ba ta sani ba ko dan nata yana raye har yanzu. Ga abin da Chika Oduah take cewa:
Mun shiga mota muka yi yamma da birnin Maiduguri fadar Jihar Borno, hanyar tana kara zama karama kamar yadda garuruwan suke komawa kanana. Bayan awa uku, sai Muryar Amurka ta kare a nan, a cikin wani kauye da ake kira Shekau domin ganawa da wannan mata mai suna Falmata Abubakar.
Ta ce, ita ce mahaifiyar wannan mutum, dan ta’adda dan Najeriya da aka fi nema a duniya, Abubakar Shekau - jagoran kungiyar Boko Haram.
Dattawan kauye da shugabannin al’umma sun tabbatar wa Muryar Amurka cewa Falmata Abubakar ita ce wadda ta haifi Shugaban kungiyar Boko Haram, Abubakar Shekau - wanda mahaifinsa wani limami ne a kauyen kafin rasuwarsa a wasu ’yan shekaru da suka gabata.
Falmata ta ce ba ta taba magana da ’yan jarida ba kafin Muryar Amurka su tuntube ta, kuma ba ta da masaniyar inda danta yake a boye.
Falmata wadda take magana da hashen Barbarci ta ce:
“Ban sani ba, ko yana raye ko kuma ya mutu. Ban sani ba. Allah ne kawai Ya sani. Domin a cikin shekara 15 da suka gabata ban sanya shi a idona ba.”
kauyen Shekau yana kama da kowane kauye da ke wannan yanki na Najeriya. Mutane a nan sun ce sau da yawa sukan boye wa mutane cewa sun fito gari daya da Abubakar Shekau domin gudun kada a ce suna da alaka da kungiyar Boko Haram.
Kuma Falmata ta ce danta ya bar kauyen Shekau tun yana karamin yaro domin ya ci gaba da neman ilimin addinin Musulunci a Maiduguri - wata cibiyar nazarin addinin Musulunci a shekara da shekaru.
Shekau ya kasance almajiri kamar sauran yara. Iyaye sukan tura ’ya’yansu almajiranci domin yin karatun Alkur’ani a makarantun allo da ake kira Tsangaya. Malami kan kula da su suna karatun Alkur’ani tare da haddace shi gaba daya. Almajirai sukan yi bara a kan tituna suna neman abinci, kuma akwai tabbacin Shekau ma ya yi haka. A wani lokaci a yayin karatunsa a cewar mahaifiyar tasa, Shekau ya hadu da wannan mutum wato Muhammad Yusuf, wanda ya kafa kungiyar Boko Haram, kungiyar da ta ce ilimin boko haram ne.
Falmata ta ce, an sauya tunanin danta ne.
Ta ce “Tun daga lokacin da Shekau ya hadu da Muhammad Yusuf ban sake ganinsa ba. Eh dana ne, kuma kowace uwa tana son danta, amma muna da bambancin halaye da shi. Ya jawo matsaloli ga mutane da dama. Ina zan hadu da shi domin in shaida masa cewa wadannan abubuwa da yake yi munana ne? Ya jefa mutane da dama a cikin dimbin tashin hankali da matsaloli, amma ina rokon Allah Ya shiryar da shi zuwa ga hanya ta kwarai.”
Shekau ya jagoranci kungiyar da ta kashe sama da mutum dubu 30 tare da sace mutane da dama a yankunan Arewa maso Gabas da kuma yankin Tafkin Chadi.
Haka kuma kungiyar ta lalata makarantun boko sama da 1400 wanda gani bayan karatun bokon shi ne babbar manufarta kuma mayakan kungiyar Boko Haram sun kashe shugaban wata makarantar sakandare wadda it ace ta farko a Arewa maso Gabas na Najeriya da kuma sakataren makarantar.
A shekarar 2014 ne mayakan Boko Haram din suka mamayi wannan makaranta suka kashe dalibai 59.
Kuma a Fabrairun bana kungiyar ta sace dalibai mata sama da 100 a Sakandaren ’Yan mata ta Dapchi. ’Yan ta’addan sun dawo da daliban bayan wata guda da sace su, amma sun ci gaba da rike daya daga cikinsu. Sunanta Leah Sharibu, kuma an bayar da rahoton cewa saboda ta ki karbar Musulunci ne suka ki sake ta.
Mahaifiyarta Rebecca da dan uwanta sun ce har yanzu suna ji a ransu cewa Leah tana nan a raye.
Sace ’yan matan Chibok a shekarar 2014 ne ya sanya Boko Haram ta yi kaurin suna a duniya inda ta hadu da tofin Allah tsine daga sassan daban-daban.
Yekuwar ‘A Dawo Mana da ’Yan Matanmu’ Bring Back Our Girls har yanzu yana gudana don neman a sako akalla ’yan matan Chibok 100, ciki har da Dorcas Yakubu, wadda ta cika shekara 20 a wannan mako, ta yi bikin ranar haihuwarta a lokacin da take tsare a hannun Boko Haram.
A shekarar 2016, Dorcas ta bayyana a wani faifan bidiyo da ’yan ta’addana suka saki.
Falmata wadda ita ma ta hadu da barnar Boko Haram, ta ce ba za ta tsine wad anta Shekau ba, amma ta san ya rikide ya zama wani daban da ta daukarsa da muhimanci a yanzy ba.
Falmata Abubakar ta kara da cewa, “Ya dauki wani salon rayuwa na daban. Wannan ba irin tarbiyya da na koya masa ba ce. Ban san irin wannan dabi’a tasa ba. Allah ne kadai Ya san dabi’ar da ya dauko.”